Pia Christmas-Møller (KF), 2005-06-15:
Det er med megen glæde og tilfredshed, at vi Konservative ser tilbage på den samling, vi netop nu er ved at afslutte.
Et tema, et projekt, har været dominerende, og det er selvfølgelig strukturreformen, jeg tænker på, som er den største reform i nyere tid.
Med dens gennemførelse sætter vi kronen på det konservative værk, der har handlet om en afbureaukratisering via amternes afskaffelse.
Dengang tilbage i 1989, hvor vi som de første indså behovet for en forenkling af forvaltningsstrukturen i Danmark og derfor som de eneste krævede amterne nedlagt, måtte vi indstille os på, at det ville kræve en langvarig, målrettet, udholdende og undertiden også temmelig kreativ indsats at modne denne vision så meget, at vi i dag kan stå med et konkret resultat.
Først måtte en debat i gang, og vi kom løbende med udspil og initiativer, og så i 1995 fremsatte vi et beslutningsforslag, hvor det lykkedes at få flertal for en beretning, der lagde op til en større analyse.
Vi fik som bekendt Opgavekommissionen som det direkte resultat heraf.
Da sagen endnu ikke, efter at Opgavekommissionens arbejde var tilendebragt, var modnet tilstrækkeligt til, at et flertal kunne komme frem til en konkret stillingtagen, så måtte vi holde gryden i kog.
Vi fik Sygehuskommissionen, og ja, endnu en kommission måtte til.
Kravet om etablering af en Strukturkommission fik vi Konservative med i regeringsgrundlaget i 2001, og selv om det endnu på det tidspunkt mest var vi Konservative, der drev på i regeringen, er det meget glædeligt at konstatere, at det i dag er blevet et fælles projekt godt støttet af Dansk Folkeparti.
Reformen er næsten, som vi havde forestillet os den.
Amterne nedlægges helt, og dermed går vi fra tre til to skatteudskrivende led i Danmark.
Det er helt, som vi havde villet det.
De overordnede mål for os har hele tiden været at styrke forvaltningen via en forenkling og afbureaukratisering og færre skatteudskrivende led.
Vi vil have styrket ledelsen, organiseringen og planlægningen på sygehusområdet.
Det vil vi for at M052S45904731KAJE.FM.FM Page 4668
Tuesday, November 8, 2005 4:29 PM sikre patienterne en sygehusbehandling, der kan måle sig blandt de absolut bedste.
Det sker.
Men vi havde forestillet os og derfor også foretrukket tre regioner frem for fem, det vedstår jeg gerne også på en dag som denne, men det kunne vi altså ikke komme igennem med.
Langt de fleste steder er man blevet enig lokalt, og strukturen er, præcis som vi foreslog det, nemlig i al overvejende grad vokset op nedefra, fra det lokale.
Man må sige, at han ramte utrolig præcist, for vi er landet på lige præcis 98 kommuner og ingen amter.
Jo, vi har grund til at være tilfredse.
Det er bare en lille smule ærgerligt, at Socialdemokratiet og Det Radiale Venstre valgte at gøre strukturreformen til kampplads for politisk taktik og spilfægteri.
Regeringen indbød igen efter valget til seriøse forhandlinger om reformen, uantastet af at vi før valget havde fået en kurv.
Jeg ved fra vore egne forhandlere på alle områder, at det sure gennem hele forløbet blev forsøgt vendt til det søde.
Vi forsøgte at komme Socialdemokratiet og Det Radikale Venstre i møde, vi forsøgte at give de to partier en ny chance til at tage et større medansvar for den største reform i årevis.
Man kan ikke køre på frihjul i dansk politik, i hvert fald ikke ret længe ad gangen, og godt for det.
Der lød derfor også positive og helt nye toner fra Socialdemokraternes nye leder, fru Helle Thorning-Schmidt,
efter valget
Nu ville man gå efter resultater og indflydelse.
Fru ThorningSchmidt gav indtryk af, at hun både mente, hvad hun sagde, og var i stand til at gøre, hvad hun ville.
Alligevel kneb det.
Vi andre må konkludere, at fru Helle Thorning-Schmidt enten ikke har evnet at gøre det, hun ville, eller – og det er måske endnu værre – ikke har ment det, hun sagde hun ville.
Det er, hvad der er behov for.
Den næste folketingssamling bliver skelsættende på flere felter.
Når vi nærmer os jul, vil Velfærdskommissionen fremlægge sin rapport.
Her er igen tale om en konservativ mærkesag, en konservativ vision.
Vi er glade for, at det er lykkedes at få sat gang i en kvalificeret debat om udfordringerne for det danske samfund.
Vi kan ikke tillade, at frygt for tabuer får lov til at styre vores visioner om nødvendige ændringer.
Vi må åbent og redeligt diskutere de problemer, der eksisterer, og så må vi give udfordringerne et svar.
Det er det, man kan og skal kunne forvente af ansvarlige politikere.
Vi Konservative er så optaget af at sikre vores samfund, vore borgere velfærdsmuligheder også i fremtiden, at vi med åbne øjne tager pejling på fremtiden.
Hovsaløsninger tilhører fortiden, hellere gribe ind i tide frem for at gå i panik, når det er for sent.
Tiden er nu til at justere.
Gør vi det nu, er det ikke meget, vi skal røre ved roret for at nå ind på rette kurs.
Dansk økonomi er nemlig inde i smult vande.
Arbejdsløsheden er faldende, betalingsbalancen udviser fortsat store milliardoverskud, og det samme gør statens finanser.
Der er orden i økonomien.
Samtidig oplever vi, at den lave rente yderligere har ansporet til den økonomiske vækst i kølvandet på den nedsættelse af de direkte skatter, som ikke mindst vi Konservative stod hårdt for i sidste periode.
Det er faktisk første gang i 30 år, at skatten på arbejde er blevet lempet, og også her oplever vi altså en konservativ vision omsat til resultattavlen.
Da den konservative leder i 1999 slog til lyd for skattelettelser, stod vi stort set alene med kravet.
Nu kan ganske almindelige familier mærke, at vi er i gang.
Men vi må videre.
Også i denne regeringsperiode vil vi Konservative drive på.
Vi har en vision om maksimalt 50 pct. i skat.
Den vision arbejder vi stykke for stykke på at omsætte til konkrete resultater, og når vi først har sat os et mål, så ved man godt, at vi bliver ved, til det er nået.
For os er skattelettelser ikke et spørgsmål, om vi har råd, men snarere et spørgsmål, om vi har råd til at lade være.
Mere end 60 pct. af vælgerne er nu enige med os i det perspektiv, jævnfør Børsen forleden.
Det er godt.
M052S45904731KAJE.FM.FM Page 4669 Tuesday, November 8, 2005 4:29 PM
Det Konservative Folkeparti vil nemlig et velfærdssamfund, der rækker en tilstrækkelig stærk hånd ud til de sårbare, til de svage og til de syge.
Det tvivler jeg på at der er ret mange der er uenige med os i, men det kræver en målrettet investering i vores samfund, investering i uddannelse og forskning.
Det kræver gode rammevilkår for iværksættere og virksomheder.
Det kræver, at vi hver især tager det personlige ansvar på os.
Frihed og ansvar er forbundne kar.
Forsøg på at skille frihed fra ansvar har samme resultat som forsøget på at skille lunkent vand i koldt og varmt.
Vi skal i det hele taget have skarpere fokus på holdninger.
Det gælder respekten for hinanden, det gælder respekten for de fundamentale spilleregler i vores demokrati.
Kriminalitet, terror, vold og løgn starter altid i det små, og det er her, det skal kvæles.
Vi skal stå vagt om de værdier, om den gensidige respekt, som vi har haft som tradition i vores samfund.
Vi skal lægge pres på integrationen, som integrationsministeren har lagt op til, med krav om muligheder og betingelser.
Og så skal vi have en klar håndhævelse bragt stærkere ind i miljøpolitikken, præcis som miljøministeren har lagt op til.
Det skal være holdning og handling med konsekvens.
Vi skal tage ansvaret på os, også i det små, når vi ser overfald i bussen eller oplever grov uopdragenhed fra mindre børn i det offentlige rum.
Vi skal have holdninger, og så skal vi turde vise dem.
Klare holdninger og udstrakt åbenhed er også af afgørende betydning for et lille lands muligheder i den internationale konkurrence.
Inderst inde ved de fleste det også godt, men for mange vender bekvemt det blinde øje og det døve øre til i en kortsigtet strudsepolitik.
Nu, hvor Socialdemokraterne langt om længe har meldt sig ind i debatten, burde det være muligt, hvis fornuften bliver sat i højsædet, at nå et kompromis på baggrund af Velfærdskommissionens anbefalinger.
Virkemidlerne bør være vækstorienterede.
Vækst skaber medgang, selvtillid og en positiv stemning i hele samfundet.
Vi skal ikke udvide den offentlige forsørgelse, tværtimod skal midlerne sigte mod, at flere forsørger sig selv.
Det er økonomisk sundt og menneskeligt mere værdigt.
Den gennemsnitlige tilbagetrækningsalder skal hæves, fordi der er behov for at øge arbejdsudbuddet i årene, der kommer.
Men ændringer i tilbagetrækningsordninger som efterløn eller lignende skal varsles i god tid, så ingen kommer i klemme.
Det kræver til gengæld handling nu.
Vi Konservative har for længst lagt vores bud frem, men er åbne for andres, bare vi når målet på en anstændig måde.
Løsningerne skal være langsigtede og robuste, og de skal baseres på sund fornuft; vi vil simpelt hen have balance i tingene.
Vi har værdierne, visionerne, viljen og evnerne til at gennemføre det nødvendige, men for Det Konservative Folkeparti er det ikke uden betydning at få en bred opbakning i Folketinget til store reformer.
Vi vil gå langt, men vi vil ikke udstyre nogen, hverken enkeltpersoner eller partier, med en vetoret, når det gælder mulighederne for i tide at give svar på fremtidens udfordringer.
Det næste halve år bliver, også når det gælder udviklingen på den internationale scene, temmelig skelsættende.
På den europæiske del af scenen afventer vi med spænding udfaldet af EU-topmødet i morgen og på fredag.
Det franske og hollandske nej til EU's forfatningstraktat samt udsættelsen af den britiske folkeafstemning har skabt en ny situation.
Det siger sig selv.
I første omgang må Frankrig og Holland melde, hvad de har af planer.
Det er jo ikke nok at sige, at de øvrige EUlande bare skal fortsætte ratifikationsprocessen.
Der skal jo trods alt være noget at stemme om – også i Danmark.
Globalt er Danmark med vores medlemskab af FN's Sikkerhedsråd i år og næste år i en helt særlig position.
Den position skal vi vide at udnytte til at støtte den reformproces, som Kofi Annan har sat i gang, for der er vitterlig behov for en styrkelse af FN's autoritet og handlekraft gennem en styrkelse af beslutningskraften.
En modernisering af magtstrukturen i Sikkerhedsrådet er en hovednøgle, men også andre elementer i reformudspillet kan åbne døre til M052S45904731KAJE.FM.FM Page 4670
Tuesday, November 8, 2005 4:29 PM
væsentlige fremskridt.
Det gælder ikke mindst forslaget om et nyt menneskerettighedsorgan, der skal sætte øget fokus på håndhævelsen af menneskerettighederne og en styrkelse af indsatsen i udviklingslandene.
Det er Det Konservative Folkepartis prioriteringer, og det vil vores udenrigsminister stå i spidsen for i den kommende tid.
Jo, der er nok at tage fat på, når vi mødes igen.